## El secretari autonòmic d’Educació assistix a unes jornades sobre l’aplicació de tecnologies educatives en l’ensenyament de llengües

*** Les jornades estan organitzades per la Unitat per a l’Educació Multilingüe (UEM) de la Universitat de València i el Grup d’Innovació Docent en Ensenyament de Llengües**

El secretari autonòmic d’Educació, Daniel McEvoy, ha assistit este dimarts a la inauguració de les VI Jornades d’Experiències Plurilingües: ‘Innovació i transformació en l’ensenyament de llengües amb tecnologia educativa’, a la Facultat de Magisteri. Les jornades estan organitzades per la Unitat per a l’Educació Multilingüe (UEM) de la Universitat de València i el Grup d’Innovació Docent en Ensenyament de Llengües.

McEvoy ha assenyalat que “hem d’utilitzar les diverses llengües amb la meta de construir una societat basada en la inclusió i la igualtat d’oportunitats”. “El nostre objectiu és formar ciutadans competents en la nostra llengua pròpia, el valencià, a la qual se sumen el castellà, com a llengua que compartim amb la resta de les comunitats autònomes, i una altra llengua europea o emergent internacionalment, i l’anglés és l’opció més estesa”.

Durant la seua intervenció, el secretari autonòmic també ha insistit que “les llengües no poden ser elements de contesa política o de barrera a les idees, sinó tot el contrari, han de ser vies pels quals fluïsca el més preuat que un territori pot tindre, el talent, que si el retenim, o fins i tot l’atraiem, tindrà com a conseqüència el progrés social i el desenvolupament econòmic”.

Fecha: 26/09/2023